مبارک پور تے صابر مبارک پوری

مولوی صابر مبارکپوری سئیں دی وستی جانو آلا مبارکپور ونڄ تے ڈھیر بندیں توں مولوی صیب دے بارے پُچھیا، انہاں ڈھیر ڳالھیں ݙسیاں ، میں پُچھیا مولوی صیب کوں کہیں دور ءِ چ سزا تھئی تے او جیل وی ڳے۔ ساریں آکھیا جو کیا اے سچ اے جو مولوی صیب کوں نواب صیب دے دور ءِ چ سزا تھئی تے انہاں نواب دا قصیدہ لکھیا تے انہاں کوں رہائی ملی ہووے ۔ ساریں آکھیا ایویں اصلوں کائنی۔ میں آکھیا تُساں نواب بہاولپور دی حیاتی بارے چھپݨ آلی کتاب دولا سئیں پڑھی اے ۔ ساریں آکھیا نی پڑھی ۔ میں آکھیا اوندے صفحہ 47 تے ہک واقعہ ایویں لکھیا کھڑے۔ میں جیویں بیان کیتے۔ صابر سئیں دے ڄوانترے حضور احمد مجنوں جیرھے جو انہاندے بھتریجے وی ہِن، فٹ ٻولے جئیں لکھئے کوڑ لکھئے۔ اُتھاں مجنوں سئیں دے نکے بھرا عبدالمجید ٻولئے نواب صاحب آلا واقعہ اساں ایں سݨئے جو نواب صیب کوں کہیں ونڄ تے آکھیا جو مباکپور دا مولوی صابر کافیاں تے مولود وݙی سُر نال ڳمدے۔ نواب صاحب سݙوایا۔ ہک ݙینھ گزر ڳیا، ٻیا ݙینھ گزر ڳیا، تریجھا ݙینہ گزر ڳیا۔ شاہی محل ءِ چ دعوتاں خوب پر مولوی صیب آکھیا نواب صاحب کول وقت کائنی پر اساݙے پِچھوں گھر ءِ چ تاں چیکے ٻاکے ہوسن جو ڈھکیج ڳن ، مریج ڳن، زمین کھا ڳی اے یا ول اسمان تے چو ڳن؟ وزیر مشیریں آکھیا تہاݙی ڳالھ ٹھیک اے پر جݙاں تئیں نواب صیب سݨ نہ گھنے ،تُساں اِتھوں ونڄ نی سڳدے۔ اوڑک ہک ݙو ݙینھ بعد نواب صیب اپݨی کچاری ءِ چ سݨیا تے رڄ سݨیا ۔ وݙی داد ، انعام و کرام ملیا تے نواب صیب وݙے افسر دی تنخواہ برابر 55روپے مہینہ وظیفہ مقرر کر ݙتا۔ پر مولوی صیب کݙاہیں وظیفہ گھنݨ نہ ڳے۔ کہیں ڄہاڑے ڳالھ چلے ہا تاں مولوی صیب آکھدے ہن جو بادشاہ دی یاری تے گھوڑی دی پِچھاڑی کنوں پرے رہو۔بعد ءِ چ پتہ لڳا جو ریاست دے ختم تھیوݨ تک وظیفہ نواب صاحب دے ملازم وصول کریندے رہے ڳے۔ عبدالمجید اپݨی ڳالھ جاری رکھدے ہوئے آکھیا جو اے ٹھیک اے جو مولوی صیب تے انہاندے سنگتی شاہی محل اچوں ڈھیر ݙینھ واپس نہ آئے تاں افواہ اُݙ ڳی جو نواب صیب ساریں کوں ڈھک ݙتا ہوسے۔ واضح تھیوے جو مولوی صابر صیب دے ݙوہترے خلیل احمدخلیل اپݨے یاداشتیں وچ اے لکھئے جو نانے سئیں کوں نواب صاحب اپݨے پُتر دے ڄمݨے تے سݙیا ہا تے ٻہوں انعام ݙے روانہ کیتا۔ 

 حوالہ 
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء